钦定古今图书集成/历象汇编/乾象典/第081卷 > 《怒雨赋》元·郝经
## 钦定古今图书集成/历象汇编/乾象典/第081卷 > 《怒雨赋》元·郝经

“蟾汨毕而膨脝，箕哆口而馋吞。帝恶贪兮赫怒，气轩
轩兮不平。乃命箕伯，召坎师，转阴轴，翻阳机。郁抑乎
两仪，蕴隆乎四维。包井乎八荒，充塞乎九围。括一囊
而大举，疆万里以长吹。阵云移海而起，双霓贯斗而
飞。肃肃栗栗，泬寥惨戚。收两造之和气，寒凛凛兮来
逼。忽六合之破碎，迸金光于虚碧。震来兮虩虩，迅击
兮霹雳。轰万乘之空车，陨千寻之绝壁。劲穿心而裂
耳，讶踵入而顶出。间剥啄之声落，似沙石而还湿。忽
抑绝而闭默，等万籁之喧寂。骤江倾而河沛，瀽天瓢
为一滴。滔滔荡荡，漭漭泱泱，千里一注，瞿塘峡上，急
浪惊湍，沕潏飞蟠，从天而下，底柱山间。纷秦坚之百
万，避晋元之五千，怒夫差之水犀，既射潮而矢天。少
瑟缩而淅沥，复诞漶以涟泫。蛟龙奋而不屈，走陆梁
以高骞。蚯蚓喑而不鸣，蛙黾噎而不喧。疑天地之嘉
运，欲覆世而一湔。蝄蜽惊而转石，罔象喜而跳渊。溢
溷中之污秽，没庭下之兰荃。疑天地之衰运，复太古
之茫然。穉子踣而不苏，畏崩壤而坏垣。老媪伏而不
动，固局束以挛拳。彼”胸中兮何主，宜外物之变迁。羌
独居兮草堂，方偃蹇而高眠。为揽衣而徐起，正冠襟
而待旃。主之乎以忠信，彼胡为乎诐偏。倏孤电之长
埽，贾馀勇而忽还。星吐焰而耿耿，月流波而娟娟。于
是抚床而下，击藜而歌之。歌曰：“尸居兮龙见，渊默兮
雷殷。彼自怒而为幻，我惟常而是允。存而守之，一心
而定。推而放之，四海而准”，又何怒之迁而“喜”之引也。